b'\n_START_ARTICLE_\nJakob Ale\xc5\xa1ovec\n_START_SECTION_\n\xc5\xbdivljenje in delo\n_START_PARAGRAPH_\nJakob Ale\xc5\xa1ovec se je rodil leta 1842 na Skaru\xc4\x8dni pri Ljubljani. Bil je sin \xc4\x8devljarja in tudi sam bi moral opravljati ta poklic. Ob pomo\xc4\x8di duhovnikov pa je uspel zaklju\xc4\x8diti ljudsko \xc5\xa1olo v Kamniku. V Ljubljani je obiskoval gimnazijo, a je \xc5\xa1olanje zaradi pomanjkanja denarja in te\xc5\xbeav z matematiko opustil. Nekaj \xc4\x8dasa se je pre\xc5\xbeivljal kot knji\xc5\xbeni\xc4\x8dar in doma\xc4\x8di u\xc4\x8ditelj, od leta 1867 je v Ljubljani za\xc4\x8del z delom poklicnega novinarja in pisatelja._NEWLINE_Sprva je pod vplivom nem\xc5\xa1ke \xc5\xa1ole pisal v nem\xc5\xa1\xc4\x8dini in najve\xc4\x8d objavljal v Laibacher Zeitung. Ob stikih s tedanjimi slovenskimi nacionalisti se je odlo\xc4\x8dil za sloven\xc5\xa1\xc4\x8dino, ki mu je bila sprva trd oreh. Sodeloval je pri celov\xc5\xa1kem Slovencu in Kmetijskih in rokodelskih novicah. V letih od 1869 do 1885 je izdajal satiri\xc4\x8dno-politi\xc4\x8dni list Brencelj v la\xc5\xbenivi obleki oziroma kasneje Novi Brencelj v zbadljivi in \xc5\xa1aljivi obleki. S \xc4\x8dasopisom si je nakopal veliko te\xc5\xbeav in je moral zaradi njega celo v zapor. V letu 1870 je nekaj mesecev kot zadnji urednik vodil tudi nem\xc5\xa1ko pisani \xc4\x8dasnik Triglav._NEWLINE_Od leta 1866 je objavil ve\xc4\x8d me\xc5\xa1\xc4\x8danskih humoristi\xc4\x8dnih povesti, kriminalne zgodbe Iz sodnjiskega \xc5\xbeivljenja (1875), burko Nem\xc5\xa1ki ne znajo (1879) in uspelo satiri\xc4\x8dno avtobiografijo Kako sem se jaz likal (1884). Leta 1885 mu je tako ope\xc5\xa1al vid, da je skoraj oslepel, zato je prenehal z izdajanjem Brenclja. Do svoje smrti leta 1901 je \xc5\xbeivel v hudi rev\xc5\xa1\xc4\x8dini. Umrl je v ljubljanski ubo\xc5\xbenici._NEWLINE_Po njem je imenovana ulica v Ljubljani.'